To betjente så onsdag morgen en mand, der passede på signalementet på overfaldsmanden, der for halvanden uge siden sparkede en 12-årig dreng i hovedet i Frederikshavn. Betjentene anholdt manden, der er 68 år gammel. Overfaldet skete, da den 12­-årige dreng var i færd med et lovligt graffitimaleri i Danmarksgade. Drengen sad på knæ og var i gang med at male, da en mand kom og sparkede ham i hovedet. Drengens kæbe flækkede, og han måtte på skadestuen. Manden troede angiveligt, at drengen var i færd med noget ulovligt. Politiet er i gang med at afhøre den 68-årige, men manden har allerede erkendt de faktiske forhold. Det oplyser Sten Hørlück, vicepolitikommissær ved Nordjyllands Politi. Manden sigtes for vold efter straffelovens paragraf 244 og risikerer dermed 30 dages ubetinget fængsel.

Referat:
En 68-årig mand er anholdt for at sparke en 12-årig dreng i ansigtet, da han var i gang med at male graffiti. 